CELEX: 32018D1116(02)
Language: mt
Date: 2018-09-13 00:00:00
Title: Deċiżjoni tal-Awtorità għall-Partiti Politiċi Ewropej u l-Fondazzjonijiet Politiċi Ewropej tat-13 ta’ Settembru 2018 dwar it-tneħħija tal-Alliance for Peace and Freedom mir-Reġistru

16.11.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 417/11
               
            
         DEĊIŻJONI TAL-AWTORITÀ GĦALL-PARTITI POLITIĊI EWROPEJ U L-FONDAZZJONIJIET POLITIĊI EWROPEJ
         tat-13 ta’ Settembru 2018
         dwar it-tneħħija tal-Alliance for Peace and Freedom mir-Reġistru
         (It-testi bl-Olandiż, bil-Franċiż u bil-Ġermaniż biss huma awtentiċi)
         (2018/C 417/06)
         L-AWTORITÀ GĦALL-PARTITI POLITIĊI EWROPEJ U L-FONDAZZJONIJIET POLITIĊI EWROPEJ,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
         Wara li kkunsidrat ir-Regolament (UE, Euratom) Nru 1141/2014 tal-Parlament Ewropew u tal-Kunsill tat-22 ta’ Ottubru 2014 dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej (1), b’mod partikolari l-Artikolu 40a tiegħu,
         Billi:
         
                     (1)
                  
                  
                     Fil-11 ta’ Settembru 2017, l-Awtorità għall-partiti politiċi Ewropej u l-fondazzjonijiet politiċi Ewropej (“l-Awtorità”) irċeviet applikazzjoni għar-reġistrazzjoni bħala partit politiku Ewropew skont l-Artikolu 8(1) tar-Regolament (UE, Euratom) Nru 1141/2014 mill-Alliance for Peace and Freedom (“APF”).
                  
               
                     (2)
                  
                  
                     Fit-13 ta’ Settembru 2017, il-Kummissjoni Ewropea ressqet proposta għal Regolament tal-Parlament Ewropew u tal-Kunsill li jemenda r-Regolament (UE, Euratom) Nru 1141/2014 dwar l-istatut u l-finanzjament tal-partiti politiċi Ewropej u tal-fondazzjonijiet politiċi Ewropej (2).
                  
               
                     (3)
                  
                  
                     Fid-9 ta’ Frar 2018, l-Awtorità adottat deċiżjoni li tirreġistra l-APF bħala partit politiku Ewropew (“id-deċiżjoni ta’ reġsitrazzjoni”). Id-deċiżjoni ta’ reġistrazzjoni ġiet ippubblikata f’Il-Ġurnal Uffiċjali tal-Unjoni Ewropea fis-6 ta’ Ġunju 2018, u l-APF akkwistat il-personalità ġuridika Ewropa f’dik id-data.
                  
               
                     (4)
                  
                  
                     Fit-3 ta’ Mejju 2018, il-Parlament Ewropew u l-Kunsill adottaw ir-Regolament (UE, Euratom) 2018/673 (3) li jemenda r-Regolament (UE, Euratom) Nru 1141/2014. Ir-Regolament (UE, Euratom) 2018/673 daħal fis-seħħ dakinhar tal-pubblikazzjoni tiegħu f’Il-Ġurnal Uffiċjali tal-Unjoni Ewropea, jiġifieri fl-4 ta’ Mejju 2018, u emenda, fost ħwejjeġ oħra, il-kundizzjonijiet li l-applikanti jridu jissodisfaw biex jiksbu r-reġistrazzjoni bħala partit politiku Ewropew.
                  
               
                     (5)
                  
                  
                     Skont l-Artikolu 40a(3) tar-Regolament (UE, Euratom) Nru 1141/2014, il-partit politiċi Ewropej irreġistrati qabel l-4 ta’ Mejju 2018 kien jeħtiġilhom jissottomettu dokumenti l jagħtu prova li kienu jissodisfaw il-kundizzjonijiet stabbiliti fil-punti (b) u (ba) tal-Artikolu 3(1) tar-Regolament (UE, Euratom) Nru 1141/2014 kif emendat (“il-kundizzjonijiet għar-reġistrazzjoni emendati”) sa mhux aktar tard mill-5 ta’ Lulju 2018.
                  
               
                     (6)
                  
                  
                     Fl-4 ta’ Mejju 2018, l-Awtorità bagħtet ittra lill-partiti politiċi Ewropej irreġistrati kollha li fiha għarrfithom bil-konklużjoni tal-proċess leġiżlattiv li wassal għall-adozzjoni tar-Regolament (UE, Euratom) 2018/673 (“l-ittra tal-4 ta’ Mejju 2018”). L-ittra tal-4 ta’ Mejju 2018 fissret l-implikazzjonijiet tal-qafas legali l-ġdid u fakkret lill-partiti politiċi Ewropej fl-obbligu tagħhom i jissottomettu dokumenti li jagħtu prova li jissodisfaw il-kundizzjonijiet għar-reġistrazzjoni emendati sal-5 ta’ Lulju 2018.
                  
               
                     (7)
                  
                  
                     Fit-22 ta’ Ġunju 2018, l-Awtorità rċeviet sottomissjoni minn Kotleba - L’udová Strana Naše Slovensko (“LSNS”) li stqarret, fost ħwejjeġ oħra, li LSNS huwa partit membru tal-APF u li huwa rrappreżentat fil-kunsill nazzjonali tar-Repubblika Slovakka.
                  
               
                     (8)
                  
                  
                     Fit-2 ta’ Lulju 2018, l-Awtorità rċeviet sottomissjoni min-Nationaldemokratische Partei Deutschlands (“NPD”) li stqarret, fost ħwejjeġ oħra, li l-NPD huwa partit membru tal-APF u li huwa rrappreżentat fil-Parlament Ewropew.
                  
               
                     (9)
                  
                  
                     L-Awtorità ma rċeviet l-ebda dokumentazzjoni oħra, la mill-APF u lanqas minn partiti politiċi nazzjonali f’isem l-APF, għall-fini li jagħtu prova li l-APF kien jissodisfa l-kundizzjonijiet għar-reġistrazzjoni emendati sal-5 ta’ Lulju 2018.
                  
               
                     (10)
                  
                  
                     Fl-10 ta’ Awwissu 2018, l-Awtorità bagħtet lill-APF valutazzjoni preliminari biex tagħtih l-opportunità li jinstema’ bi qbil mal-Artikolu 34 tar-Regolament (UE, Euratom) Nru 1141/2014 rigward il-kundizzjonijiet għar-reġistrazzjoni emendati u n-nuqqas min-naħa tiegħu li jressaq dokumenti suffiċjenti sal-5 ta’ Lulju 2018.
                  
               
                     (11)
                  
                  
                     L-APF ma ssottometta l-ebda osservazzjoni b’risposta għall-valutazzjoni preliminari tal-Awtorità tal-10 ta’ Awwissu 2018.
                  
               
                     (12)
                  
                  
                     L-Awtorità hija tal-fehma li l-APF naqas milli jagħti prova, fi ħdan l-iskadenza stabbilita mil-leġiżlatur Ewropew, li kien jissodisfa l-kundizzjonijiet għar-reġistrazzjoni emendati. Dan peress li l-APF issottometta dokumentazzjoni insuffiċjenti sal-5 ta’ Lulju 2018, jiġifieri dokumenti li joriġinaw mil-LSNS (is-Slovakkja) u mill-NPD(il-Ġermanja) biss. Dawn iż-żewġ sottomissjonijiet mhumiex suffiċjenti biex jagħtu prova li l-APF jissodisfa l-kundizzjonijiet għar-reġistrazzjoni emendati f’tal-anqas kwart tal-Istati Membri.
                  
               
                     (13)
                  
                  
                     L-Awtorità tqis ukoll li analiżi tal-merti tas-sottomissjonijiet tal-LSNS u tal-NPD mhijiex meħtieġa, anke li kieku dawk is-sottomissjonijiet kienu fil-prinċipju idonei biex jagħtu prova li l-APF jissodisfa l-kundizzjonijiet għar-reġistrazzjoni emendati f’żewġ Stati Membri, għaliex dak ma jibdilx il-fatt li l-APF issottometta dokumentazzjoni insuffiċjenti sal-5 ta’ Lulju 2018.
                  
               
                     (14)
                  
                  
                     Skont l-Artikolu 40(4) tar-Regolament (UE, Euratom) Nru 1141/2014, l-Awtorità tqis li l-APF naqas mill-jagħti prova li jissodisfa l-kundizzjonijiet għar-reġistrazzjoni emendati sal-5 ta’ Lulju 2018, u li l-APF għaldaqstant jeħtieġlu jitneħħa mir-Reġistru.
                  
               ADOTTAT DIN ID-DEĊIŻJONI:
         
            Artikolu 1
            L-Alliance for Peace and Freedom huwa b’dan imneħħi mir-Reġistru.
         
         
            Artikolu 2
            Din id-Deċiżjoni hija indirizzata lil:
            
                        Alliance for Peace and Freedom
                     
                  
                        Sentier de Montigny 16
                     
                  
                        6060 Gilly
                     
                  
                        Il-Belġju
                     
                  
         
            Magħmul fi Brussell, it-13 ta’ Settembru 2018.
            
               
                  F’isem l-Awtorità għall-partiti politiċi Ewropej u l-fondazzjonijiet politiċi Ewropej
               
               
                  Id-Direttur
               
               M. ADAM
            
         
         
            (1)  ĠU L 317, 4.11.2014, p. 1.
         
            (2)  COM/2017/0481 final - 2017/0219 (COD).
         
            (3)  ĠU L 114 I, 4.5.2018, p. 1.